MT Steyn-standbeeld binnekort van kampus verwyderDie standbeeld van oudpres. Marthinus Theunis Steyn op die Universiteit van die Vrystaat (UV) se hoofkampus. (Foto: Verskaf) Die provinsiale LUR van sport, kuns en kultuur het aan die Universiteit van die Vrystaat (UV) bevestig dat die verskuiwing van president MT Steyn se standbeeld op kampus haar departement se goedkeuring wegdra. Die standbeeld van oudpres. Marthinus Theunis Steyn op die universiteit se hoofkampus sal nou binnekort na die oorlogsmuseum geskuif word. Die UV het Dinsdag in ŉ verklaring gesê die universiteit is ook in kennis gestel dat die Vrystaatse Provinsiale Erfenishulpbronagentskap (VPEHA) ’n permit sal uitreik om die standbeeld uitmekaar te haal en tydelik te stoor voordat dit na die oorlogmuseum geskuif kan word. Maroela Media het vroeër berig die UVS het in November 2018 aangekondig dat die universiteit se raad die hervestiging van die MT Steyn-standbeeld goedgekeur het. AfriForum en verskeie ander bewaringsinstellings, onder meer die Bloemfonteinse Kultuurvereniging; die Vereniging vir Christelike Hoër Onderwys in Bloemfontein en die Gereformeerde Geloofsbond, het egter beswaar aangeteken omdat hulle voel die standbeeld moet op die Kovsie-kampus bly. Die VPEHA se appèlkomitee het toe in Augustus 2019 beslis dat die standbeeld by die UV sal bly. Prof. Francis Petersen, rektor en visekanselier van die UV, het egter ŉ spesiale taakspan opdrag gegee om ’n dringende versoek by die LUR in te dien om ’n tribunaal aan te stel om die universiteit se appèl te verwys. “Die universiteit se raad waardeer die LUR se goedkeuring en is tevrede met die bevindinge van die tribunaalkomitee, wat die verskuiwing van die standbeeld steun,” lui die verklaring. Luidens die verklaring sal die nodige reëlings vir die hervestiging van die standbeeld solank getref word terwyl die universiteit op die VPEHA se permit wag. “Die wense van president Steyn se familie sal tydens die hervestigingsproses geakkommodeer word volgens die bevindinge van die tribunaalkomitee,” het die universiteit verseker. Petersen het aangedui dat die verskuiwing van die standbeeld na ŉ ander plek die beste is vir die universiteit se visie vir die toekoms. “Dit sluit in om te verseker dat die UV ŉ plek is waar almal welkom voel, waar diversiteit aangemoedig en gevier word en waar konsepte soos dekolonisering op ŉ akademiese en realistiese wyse aangepak word. Integrasie moet ook op ŉ holistiese wyse bewerkstellig word.” Steyn was van 1896 tot 1902 die president van die voorheen onafhanklike Oranje-Vrystaat. Verskeie geboue en strate reg oor die Rosestad is na Steyn vernoem.